b'\n_START_ARTICLE_\nSubstratas ved\xc5\xb3 kalboje\n_START_SECTION_\nFonologija\n_START_PARAGRAPH_\nSanskritui b\xc5\xabdingi retrofleksiniai (cerebraliniai) garsai\xc2\xa0\xe2\x80\x93 \xe1\xb9\xad, \xe1\xb9\xadh, \xe1\xb8\x8d, \xe1\xb8\x8dh, \xe1\xb9\x87. Jie neb\xc5\xabdingi kitose senosiose indoeuropie\xc4\x8di\xc5\xb3 kalbose, nei indoeuropie\xc4\x8di\xc5\xb3 prokalb\xc4\x97s rekonstrukcijai, ta\xc4\x8diau paplit\xc4\x99 kitose Piet\xc5\xb3 Azijos kalbose\xc2\xa0\xe2\x80\x93 dravid\xc5\xb3, mund\xc5\xb3, buru\xc5\xa1\xc5\xb3\xc2\xa0\xe2\x80\x93 ir priskiriami j\xc5\xb3 prokalb\xc4\x97ms. Kada ir i\xc5\xa1 kokios kalbos \xc4\xaf sanskrit\xc4\x85 pateko retrofleksiniai garsai, sunku pasakyti, nes pirminis Ved\xc5\xb3 tekstas galimai buvo necerebralizuotas, o \xc5\xa1ie garsai patek\xc4\x99 ten v\xc4\x97liau, nepakeit\xc4\x99 Ved\xc5\xb3 metrin\xc4\x97s strukt\xc5\xabros ar semantikos. Galima teigti tik, kad retrofleksiniai garsai jau tikrai buvo Rigvedos galutin\xc4\x97s redakcijos susidarymo metu (VI a. pr. m. e.). Pagal vien\xc4\x85 i\xc5\xa1 versij\xc5\xb3, cerebralizacijos \xc5\xbeidiniu gal\xc4\x97jo b\xc5\xabti Indijos subkontinento \xc5\xa1iaur\xc4\x97s vakarai, nes to regiono kalboms (buru\xc5\xa1\xc5\xb3, nuristanie\xc4\x8di\xc5\xb3, dard\xc5\xb3) b\xc5\xabdinga itin stipri cerebralizacija.'